17.03.2022

**Comunicat de presă**

**Rezultatele Campaniei Naţionale de verificare a angajatorilor care își desfășoară activități în stațiile de distribuție a carburanților auto**

Inspecția Muncii, prin inspectoratele teritoriale de muncă, a desfășurat în perioada 10.03.2022-16.03.2022 *Campania națională de verificare a modului în care sunt respectate cerințele minime pentru îmbunătățirea securității și protecția sănătății lucrătorilor, precum şi verificarea modului de respectare a prevederilor legale privind încheierea, modificarea, suspendarea și executarea contractelor individuale de muncă de către angajatorii care îşi desfăşoară activități în stațiile de distribuție a carburanților auto cod CAEN-4730.*

Campania națională a fost coordonată de inspectorul general de stat, Dantes Nicolae BRATU, și a vizat toate tipurile de întreprinderi (mici, mijlocii şi mari, cu capital de stat, privat şi mixt), care efectuează activităţi de distribuţie a carburanţilor pentru autovehicule.

Principalele obiective urmărite au fost:

-identificarea angajatorilor care nu respectă prevederile legale care reglementează relaţiile de muncă şi luarea măsurilor care se impun pentru determinarea acestora să se conformeze dispoziţiilor legale în materie;

-eliminarea neconformităţilor constatate, prin dispunerea de măsuri obligatorii pentru remedierea neconformităţilor şi aplicarea sancţiunilor contravenţionale corespunzătoare;

-creşterea gradului de conştientizare a angajatorilor şi a lucrătorilor în ceea ce priveşte necesitatea respectării prevederilor legale în domeniul relaţiilor de muncă;

-diminuarea consecinţelor sociale şi economice negative care derivă din nerespectarea prevederilor legale de către angajatorii care efectuează activităţi de distribuţie a carburanţilor auto;

-creşterea gradului de conştientizare a angajatorilor şi a lucrătorilor în ceea ce priveşte necesitatea respectării prevederilor legale referitoare la sănătatea şi securitatea în muncă în societăţile comerciale din domeniul de activitate sus-menţionat;

-eliminarea neconformităţilor constatate în domeniul securităţii si sănătăţii în muncă în activităţile specifice ale societăţilor comerciale din domeniul de activitate vizat de acţiune.

Inspectorii de muncă din cadrul Inspectoratului Teritorial de Muncă Galați au efectuat verificări la un număr de 37 de agenți economici care desfășoară activitate înstațiile de distribuție a carburanților auto de pe raza județului Galați.

În urma verificărilor, în domeniul relațiilor de muncă au fost constatate 44 neconformități, fiind dispuse tot atâtea măsuri de remediere și au fost aplicate 20 de sancțiuni contravenționale, din care 15 au fost avertismente și 5 amenzi în cuantum de 7.500 lei.

În ceea ce privește securitatea și sănătatea în muncă au fost constatate 79 neconformități, fiind dispuse tot atâtea măsuri de remediere și au fost aplicate 79 de sancțiuni contravenționale, din care 71 au fost avertismente și 8 amenzi în cuantum de 33.000 lei.

Principalele neconformități constatate au fost:

-lipsa evidenței timpului de muncă la locul de muncă;

-nerespectarea prevederilor legale cu privire la acordarea repausului săptămânal;

-nerespectarea prevederilor legale privind munca suplimentară;

-nerespectarea prevederilor legale referitoare la munca de noapte;

-lipsa documentului privind protecția la explozie;

-neasigurarea echipamentului individual de protecție din materiale care nu produc descărcări electrostatice;

-neasigurarea semnalizării de securitate și sănătate la locul de muncă;

-lipsa controlului medical la angajarea lucrătorilor;

Pe parcursul derulării acțiunilor de verificare s-a urmărit și conștientizarea angajatorilor și lucrătorilor cu privire la importanța respectării și aplicării legislației muncii atât cu privire la stabilirea relațiilor de muncă cât și în ceea ce privește securitatea și sănătatea în muncă.

Pentru urmărirea în continuare a obiectivelor care au fundamentat acţiunea, inspectorii de muncă din cadrul I.T.M. Galați vor monitoriza unităţile verificate cu privire la modul de realizare a măsurilor dispuse.

I.T.M. Galați

Compartiment Comunicare şi Relaţii cu Publicul